[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 8.9.2008

COM(2008) 536 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Ποιότητα των σιδηροδρομικών εμπορευματικών μεταφορών

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Ποιότητα των σιδηροδρομικών εμπορευματικών μεταφορών

1. Προταση κανονισμου της Επιτροπησ του 2004

Τον Μάρτιο του 2004 η Επιτροπή ενέκρινε πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις αποζημιώσεις σε περίπτωση μη συμμόρφωσης των σιδηροδρομικών εμπορευματικών μεταφορών προς τις συμβατικές απαιτήσεις ποιότητας (COM(2004) 144 τελικό της 3.3.2004). Αιτία για την υποβολή της πρότασης αυτής ήταν η κακή ποιότητα εξυπηρέτησης που παρέχουν οι επιχειρήσεις εμπορευματικών μεταφορών και η ανάγκη να αναβαθμισθεί το επίπεδο αυτό μέσα σε εύλογο χρονικό διάστημα, ώστε οι σιδηρόδρομοι να διατηρήσουν καλή θέση στην υποδομή διακίνησης εμπορευμάτων της Ένωσης.

Η Επιτροπή θεώρησε ότι ο ανταγωνισμός αναπτύσσεται με πολύ αργούς ρυθμούς για να επιφέρει ικανοποιητική βελτίωση στην ποιότητα των σιδηροδρομικών εμπορευματικών μεταφορών. Έκρινε λοιπόν σκόπιμο να προτείνει μέτρα με τα οποία καθίσταται υποχρεωτική η πρόβλεψη αποζημιώσεων στις συμβάσεις μεταξύ των σιδηροδρομικών επιχειρήσεων και των πελατών τους. Εκτίμησε ότι αυτό το είδος μέτρων αρμόζει στο πλαίσιο της συγκεκριμένης αγοράς, η οποία εξακολουθεί να χαρακτηρίζεται από πολύ περιορισμένο άνοιγμα και από την πάντοτε δεσπόζουσα θέση των κατεστημένων επιχειρήσεων, με σκοπό να παροτρυνθούν οι σιδηροδρομικές επιχειρήσεις να βελτιώσουν περισσότερο τις επιδόσεις τους.

Στο σχέδιο κανονισμού, η Επιτροπή όρισε τρία κριτήρια ποιότητας, η τήρηση των οποίων πρέπει να είναι επιβεβλημένη για τις επιχειρήσεις εμπορευματικών μεταφορών: τήρηση του συμπεφωνημένου χρόνου παράδοσης, πληροφόρηση των πελατών σε περίπτωση προβλήματος παράδοσης και επίδειξη κάποιας ευελιξίας όσον αφορά την εντολή μεταφοράς.

Ο νομοθέτης, αν και υποστήριξε τους στόχους της Επιτροπής, έκρινε ακατάλληλο το σχέδιο κανονισμού. Δεδομένης της τοποθέτησης αυτής, και για να συνεχισθεί η προσεκτική εξέταση των προβλημάτων που κατέγραψε η Επιτροπή στην πρότασή της, η Επιτροπή δεσμεύθηκε να συντάξει έκθεση για την πρόοδο που σημειώνεται στις σιδηροδρομικές εμπορευματικές μεταφορές ως προς την ποιότητα εξυπηρέτησης και την σκοπιμότητα έκδοσης νομοθετήματος το 2008 στον συγκεκριμένο τομέα.

Στην παρούσα ανακοίνωση εκτίθενται τα στοιχεία ανάλυσης σχετικά με την ποιότητα των σιδηροδρομικών εμπορευματικών μεταφορών και την εξέλιξή τους κατά τη διάρκεια των τελευταίων ετών, καθώς και σχετικά με την αποτελεσματικότητα των συμφωνιών και των εθελοντικών μέτρων που έχει θέσει σε εφαρμογή ο τομέας. Η ανακοίνωση καταλήγει σε συστάσεις ως προς την ανάληψη κοινοτικής δράσης στον τομέα. Εκπονήθηκε με βάση στοιχεία που συνελέγησαν από σειρά παραγόντων του τομέα (πελάτες εμπορευματικών μεταφορών, επιχειρήσεις, διαχειριστές υποδομών). Στηρίζεται επίσης σε δεδομένα που διαβίβασαν ενώσεις του τομέα.

2. Σημερινεσ αναγκεσ ωσ προς την ποιότητα των εμπορευματικων μεταφορων

Τα πρόσφατα έτη χαρακτηρίσθηκαν από μεταβολή των εκδηλούμενων τάσεων στις σιδηροδρομικές εμπορευματικές μεταφορές. Από το 2004, δεν καταγράφεται πλέον πτώση στις επιδόσεις τους. Το 2006 βελτιώθηκαν σημαντικά, με αποτέλεσμα να αυξηθεί στην Ευρώπη το μερίδιο του τρόπου αυτού μεταφορών στις μεταφορές εμπορευμάτων.

Η εν λόγω τάση φαίνεται ωστόσο ακόμη εύθραυστη διότι στηρίζεται ουσιαστικά σε εξωγενείς παράγοντες (όπως η αύξηση της τιμής του πετρελαίου και η οδική συμφόρηση ή ακόμη οι δυσμενείς κλιματικές συνθήκες για την εσωτερική ναυσιπλοΐα) παρά στην αισθητή βελτίωση της ελκυστικότητας των σιδηροδρόμων. Είναι γεγονός ότι οι σιδηρόδρομοι παρουσιάζουν κάποια πλεονεκτήματα που ενεργούν υπέρ αυτών. Μεταξύ αυτών είναι η αύξηση των συνδυασμένων μεταφορών και η αύξηση των αποστάσεων μεταφοράς εμπορευμάτων στην Ευρωπαϊκή Ένωση. Για να είναι σε θέση να εκμεταλλευθούν περισσότερο τις ευκαιρίες αυτές, οι σιδηρόδρομοι πρέπει να είναι πιο ανταγωνιστικοί, δηλαδή πιο ευέλικτοι, ταχύτεροι, πιο αξιόπιστοι ή/και λιγότερο ακριβοί.

[pic]

Πηγή : Eurostat

Η έννοια της ποιότητας γίνεται αντιληπτή κατά δύο τρόπους : προτεινόμενο και προσφερόμενο επίπεδο εξυπηρέτησης και τήρηση των συμβατικών δεσμεύσεων. Το σχέδιο κανονισμού της Επιτροπής πραγματευόταν βέβαια τις δύο αυτές πτυχές της ποιότητας μέσω της ευελιξίας και της πληροφόρησης του πελάτη αφενός, και της χρονικής ακρίβειας δρομολογίων, αφετέρου.

Οι προσδοκίες όμως που έχει η βιομηχανία ως πελάτης των σιδηροδρόμων είναι δυνατόν να αφορά και άλλες πτυχές της αναμενόμενης εξυπηρέτησης: διάθεση δρομολογίου, ασφάλεια μεταφοράς και ασφάλεια από έκνομες ενέργειες. Ανάλογα με τη φύση των μεταφερόμενων προϊόντων και των διακυβευμάτων που συνδέονται με τον τρόπο αυτό μεταφορών, καθένα από τα κριτήρια αυτά είναι, μαζί με τη χρονική ακρίβεια δρομολογίων, την πληροφόρηση και την ευελιξία, κατά το μάλλον ή ήττον σημαντικό για τον πελάτη. Συνολικά, η ικανοποίηση των πελατών των σιδηροδρομικών εμπορευματικών μεταφορών, σήμερα ή στο μέλλον, προϋποθέτει ποιότητα εξυπηρέτησης που διαφέρει ανάλογα με τη φύση των μεταφερόμενων εμπορευμάτων. Είναι επομένως δύσκολο να ιεραρχηθούν τα κριτήρια ποιότητας για όλους τους πελάτες.

3. Προοδοσ την οποια εχουν επιτυχει οι σιδηροδρομικεσ εμπορευματικεσ μεταφορεσ

a) Ποιοτικά στοιχεία

Σε κοινοτικό επίπεδο, το άνοιγμα των εσωτερικών και των διεθνών αγορών σιδηροδρομικών εμπορευματικών μεταφορών στον ανταγωνισμό είναι σχετικά πρόσφατο. Η αγορά διεθνών δρομολογίων άνοιξε προοδευτικά μόλις από τις 15 Ιανουαρίου 2003· η αγορά εσωτερικών δρομολογίων από την 1η Ιανουαρίου 2007. Αρκετά κράτη μέλη προνόησαν πριν τις ημερομηνίες αυτές και έχουν ανοίξει προ πολλού τις αγορές τους στον ανταγωνισμό.

Αυτό το άνοιγμα στον ανταγωνισμό, στην ΕΕ των 12 όπως και στην ΕΕ των 15, συνιστά για τις κατεστημένες επιχειρήσεις το κύριο κίνητρο να αναδιαρθρώσουν τη δραστηριότητά τους και να βελτιώσουν τις επιδόσεις τους. Όσο παλαιότερο είναι το άνοιγμα στον ανταγωνισμό τόσο πιο προωθημένη είναι η αναδιάρθρωση της κατεστημένης σιδηροδρομικής επιχείρησης.

Η αγορά των σιδηροδρομικών εμπορευματικών μεταφορών υποδιαιρείται σε πολλές επιμέρους αγορές, οι ανάγκες των οποίων μπορεί να διαφέρουν. Μεταξύ αυτών συχνά αναφέρεται η χαλυβουργία, η χημεία, η αυτοκινητοβιομηχανία, η χαρτοβιομηχανία, τα είδη διατροφής, οι πρώτες ύλες και οι διατροπικές μεταφορές. Πολλές σιδηροδρομικές επιχειρήσεις έχουν αρχίσει μεταρρυθμίσεις με σκοπό να γνωρίσουν καλύτερα τις ανάγκες αυτών των επιμέρους αγορών και να προσαρμόσουν την εξυπηρέτηση που προσφέρουν στις ανάγκες αυτές (η προσφορά δρομολογίων των μεγάλων σιδηροδρομικών επιχειρήσεων κυμαίνεται σήμερα από ένα βαγόνι έως τη μεταφορά εμπορευματοκιβωτίων και τον πλήρη συρμό, η οποία είναι δυνατόν να προγραμματισθεί κατά το μάλλον ή ήττον μακροπρόθεσμα).

Δημιουργούνται παραδείγματος χάριν νέα εργαλεία ή συστήματα για τη σχέση με τον πελάτη: ιδίως εμπορικές ομάδες ειδικά για τις επιμέρους αγορές ή τους μεγάλους πελάτες, εργαλεία πληροφορικής για μεγαλύτερη και ευκολότερη επαφή με τον πελάτη. Σε γενικές γραμμές, η πληροφόρηση των πελατών και η εμπορική ανταπόκριση των σιδηροδρομικών εμπορευματικών επιχειρήσεων παρουσιάζει συνεχή βελτίωση εδώ και πολλά χρόνια.

Παράλληλα, οι κατεστημένες σιδηροδρομικές επιχειρήσεις άρχισαν αναδιάρθρωση της παραγωγής τους. Και σε αυτό το θέμα, η πρόοδος που σημειώνεται διαφέρει αισθητά ανάλογα με το κράτος μέλος, καθώς η ανάπτυξη του ανταγωνισμού είναι καθοριστικός παράγων στην εξέλιξη αυτή. Προτρέπει σε εξορθολογισμό της παραγωγής και του κόστους των σιδηροδρομικών επιχειρήσεων, την εμφάνιση νέων μεθόδων, νέων τρόπων παραγωγής, τον εμπλουτισμό των προσφορών των σιδηροδρομικών επιχειρήσεων ή ακόμη την εγκατάσταση νέων και πιο αποδοτικών εργαλείων.

Παρά την πρόοδο που έχει συντελεσθεί, η γενική αντίληψη των πελατών των σιδηροδρομικών εμπορευματικών μεταφορών ως προς την ποιότητα εξυπηρέτησης που παρέχουν οι σιδηρόδρομοι εμφανίζεται αντιφατική. Η ποιότητα εξυπηρέτησης που παρέχουν οι σιδηρόδρομοι φαίνεται ακόμη να είναι πάντα κατώτερη από αυτήν που μπορούν να προσφέρουν σήμερα οι οδικές μεταφορές, ιδίως στα τμήματα εκείνα της αγοράς, όπου οι σιδηρόδρομοι παρουσιάζουν καταρχήν σημαντικά πλεονεκτήματα έναντι των οδικών μεταφορών.

β) Προσανατολισμός και ρήτρες για την ποιότητα

Όσον αφορά τον προσανατολισμό της ποιότητας, σημειώνονται πολλά στοιχεία βελτίωσης. Πρώτον, ο τομέας δεσμεύθηκε συλλογικά για τη βελτίωση της ποιότητας των εμπορευματικών μεταφορών με την υπογραφή χάρτου τον Ιούλιο του 2003 από την UIC[1], την CER[2] και την CIT[3] (βλ. παράρτημα I), με κοινή δήλωση τον Απρίλιο του 2005 της UIC/CER, αφενός και αφετέρου, της FIATA[4]/CLECAT[5] για την ποιότητα των συμβατικών και συνδυασμένων διεθνών εμπορευματικών μεταφορών ή ακόμη με κατευθύνσεις για την ανάπτυξη και την εφαρμογή συμφωνιών, σχετικών με ορισμένα τμήματα των διεθνών συμβατικών εμπορευματικών μεταφορών, τις οποίες εξέδωσαν οι UIC/FIATA/CIT τον Οκτώβριο του 2006.

Δεύτερον, πολλές κατεστημένες επιχειρήσεις άρχισαν να ακολουθούν πολιτική πιστοποίησης της ποιότητας των υπηρεσιών τους (βλ. παράρτημα II), δείχνοντας έτσι τη βούλησή τους να βελτιώσουν τις επιδόσεις τους αφενός και αφετέρου να παράσχουν συμπληρωματικές εγγυήσεις στους πελάτες τους. Οι πρωτοβουλίες αυτές δεν είχαν τόσο ως σκοπό να καθιερωθούν υποχρεωτικές ρήτρες στις συμβάσεις, όσο να ενθαρρυνθούν οι σιδηροδρομικές επιχειρήσεις να βελτιωθούν σε εθελοντική βάση, τόσο στην εξυπηρέτηση όσο και στην προσοχή που αποδίδουν στους πελάτες τους.

Όσον αφορά τις συμβάσεις και τη δημιουργία ρητρών για την ποιότητα, οι ρήτρες αυτές παρουσιάζουν σημαντική αύξηση τα τελευταία 4 χρόνια, ιδίως στην αγορά των συνδυασμένων μεταφορών. Φαίνεται ωστόσο να σταθεροποιείται το ποσοστό των συμβάσεων που περιέχουν ρήτρες ως προς το σύνολό τους τα τελευταία χρόνια. Άλλωστε, η ανάπτυξη της δραστηριότητας και του μεριδίου των νεοεισερχόμενων επιχειρήσεων στην αγορά αποτελεί ευνοϊκό παράγοντα για την καθιέρωση ρητρών για την ποιότητα, καθώς αυτού του είδους οι επιχειρήσεις φαίνονται πιο πρόθυμες να τις αποδεχθούν στις συμβάσεις τους, με αύξηση ενδεχομένως της τιμολόγησης του δρομολογίου τους.

Ποσοστό των συμβάσεων που περιέχουν ρήτρες για την ποιότητα

[pic]Πηγή: CER

γ) Ποσοτικά στοιχεία σχετικά με τη βελτίωση της ποιότητας

Τα αποτελέσματα των διαφόρων πρωτοβουλιών του τομέα (βλ. κεφάλαιο 3.β) δεν είναι προφανή. Η πληροφόρηση σχετικά με την ποιότητα εξυπηρέτησης των εμπορευματικών μεταφορών είναι, στην καλύτερη περίπτωση, σποραδική και όχι αρκετά αντιπροσωπευτική ώστε να επιτρέπει αξιόπιστη αξιολόγηση της αποτελεσματικότητας των εθελοντικών πρωτοβουλιών που έχουν ληφθεί.

Η πιο διαδεδομένη πληροφόρηση αφορά την χρονική ακρίβεια δρομολογίων των τρένων. Όσον αφορά αυτήν την πτυχή, τα διαθέσιμα δεδομένα είναι λιγοστά και παρουσιάζουν αποκλίνουσες τάσεις. Σύμφωνα με τα δεδομένα που δημοσίευσε η UIRR[6] (βλ. παράρτημα III), η χρονική ακρίβεια δρομολογίων των τρένων διεθνών συνδυασμένων μεταφορών είναι πολύ κακή και σε πτώση τα τελευταία χρόνια. Παρουσιάζει ποσοστό τήρησης των προθεσμιών λιγότερο από 60% (53 % το 2006, κάπως καλύτερη το 2007).

Τα στοιχεία που δημοσίευσε η CER (βλ. παράρτημα IV) δείχνουν, συνολικά, ότι η χρονική ακρίβεια δρομολογίων των εμπορευματικών τρένων σημειώνει μικρή βελτίωση. Στην Αυστρία, τη Δανία, τη Φινλανδία, τις Κάτω Χώρες, τη Σουηδία και την Ισπανία, το ποσοστό της χρονικής ακρίβειας δρομολογίων των εμπορευματικών τρένων είναι, σύμφωνα με την ένωση σιδηροδρομικών επιχειρήσεων, άνω του 90% στην εσωτερική κίνηση, και τουλάχιστον 80 % στα περισσότερα κράτη μέλη, στην εσωτερική κυκλοφορία επίσης.

Πέραν του γεγονότος ότι η χρονική ακρίβεια δρομολογίων του τρένου αντιπροσωπεύει μέρος μόνον της ποιότητας που αναμένουν οι πελάτες, διαπιστώνεται ότι :

- η πρόσβαση στην πληροφόρηση και η αξιοπιστία της παραμένουν περιορισμένες·

- τα επίπεδα της χρονικής ακρίβειας δρομολογίων στην εσωτερική κίνηση είναι καλά. Αντίθετα, φαίνεται ότι τα επίπεδα αυτά είναι άσχημα έως πολύ άσχημα στη διεθνή κίνηση, η οποία αντιπροσωπεύει το 50 % της εμπορευματικής σιδηροδρομικής κίνησης στην Ένωση και έχει επίσης μεγαλύτερες δυνατότητες ανάπτυξης τα μελλοντικά χρόνια (χάρις ιδίως στην αύξηση του όγκου μεταφερόμενων εμπορευματοκιβωτίων)·

- σημειώθηκε συνολικά πρόοδος, η οποία όμως δεν αρκεί.

4. Προβληματα υποδομησ και βοηθητικων υπηρεσιων

Η παρούσα ανάλυση εστιάσθηκε μέχρι στιγμής στη δραστηριότητα των σιδηροδρομικών επιχειρήσεων, την πρόοδό τους από άποψη αναδιοργάνωσης της δραστηριότητάς τους, προσανατολισμού της ποιότητάς τους και σχέσης με τους πελάτες τους. Ο εντοπισμός των αιτιών των καθυστερήσεων των εμπορευματικών τρένων ή, σε γενικές γραμμές της έλλειψης τήρησης των δεσμεύσεων που προβλέπονται στις συμβάσεις, δεν είναι πάντοτε εύκολος. Σύμφωνα με την ERFA[7], τουλάχιστον το 60 % των ευθυνών που συνδέονται με την κακή ποιότητα εξυπηρέτησης δεν βαρύνουν τη σιδηροδρομική επιχείρηση. Ορισμένες φορές βαρύνουν τους πελάτες, πολύ συχνά τους διαχειριστές υποδομών ή/και βοηθητικών υπηρεσιών (τερματικοί σταθμοί και σταθμοί διαλογής).

Εν προκειμένω, οι συνθήκες πρόσβασης στην υποδομή και τις βοηθητικές υπηρεσίες και η ποιότητα της εξυπηρέτησης δεν είναι συγκρίσιμες σε όλη την Ένωση. Οι πολιτικές διαχείρισης των σιδηροδρομικών υποδομών και επενδύσεων στον τομέα αυτόν όντως ποικίλλουν αισθητά ανάλογα με το κράτος μέλος. Είναι ωστόσο βέβαιο ότι πρέπει να επιτευχθεί μεγαλύτερη πρόοδος στα σημεία αυτά από τους διαφόρους διαχειριστές υπό την ευρύτερη έννοια. Καταρχήν πρέπει να επέλθουν βελτιώσεις στους τομείς που συνδέονται με τη διαχείριση της σιδηροδρομικής κυκλοφορίας για να μετριάζονται στο ελάχιστο οι επιπτώσεις απρόβλεπτων περιστατικών στις επιδόσεις των τρένων. Αυτό προϋποθέτει ιδίως περαιτέρω αξιοποίηση νέων καινοτόμων τεχνολογιών και βελτίωση της συντήρησης των υποδομών. Ειδικά στα διεθνή δρομολόγια, αυτό προϋποθέτει ενίσχυση της συνεργασίας μεταξύ εθνικών διαχειριστών υποδομών και πολύ ταχύτερη ανάπτυξη τεχνικής και διοικητικής διαλειτουργικότητας. Ορισμένες φορές τελικά, η μόνη λύση για τη βελτίωση των επιδόσεων των υποδομών είναι οι επενδύσεις σε νέες υποδομές.

Τέλος, σημειώνεται ότι η παρούσα ανάλυση αφορά τόσο τη σιδηροδρομική υποδομή υπό τη στενή έννοια όσο και τους τερματικούς σταθμούς και άλλες βοηθητικές υπηρεσίες, οι οποίες αντιπροσωπεύουν πρωταρχικό στοιχείο της αλυσίδας παραγωγής των σιδηροδρομικών εμπορευματικών μεταφορών και δεν μπορούν ορισμένες φορές να παράσχουν επαρκές επίπεδο εξυπηρέτησης στις σιδηροδρομικές επιχειρήσεις.

5. Προσανατολισμοι και προτασεισ της Επιτροπησ

Τα στοιχεία που εκτέθηκαν στα προηγούμενα κεφάλαια δείχνουν ότι βεβαίως ο κλάδος, με επικεφαλής τις επιχειρήσεις, νέες και κατεστημένες, σημείωσε πρόοδο και κατέβαλε σημαντικές προσπάθειες για να βελτιώσει την ποιότητα της εξυπηρέτησης που προσφέρει. Η ποιότητα ωστόσο αυτή παραμένει χαμηλότερη του επιπέδου που επιθυμούν οι πελάτες. Οι πρωτοβουλίες του τομέα είναι επομένως ακόμη ανεπαρκείς, καίτοι οι επιδόσεις των σιδηροδρομικών επιχειρήσεων δεν είναι η μόνη μεταβλητή που επιδρά στο επίπεδο ποιότητας των σιδηροδρομικών εμπορευματικών μεταφορών, διότι η μεταφορική ικανότητα των υποδομών και των βοηθητικών υπηρεσιών διαδραματίζει αξιόλογο ρόλο στην παραγωγική διαδικασία των σιδηροδρόμων.

Με βάση τη διαπίστωση αυτή και τη σταθερή αντίθεση της νομοθετικής αρχής και του κλάδου σε κάθε νομοθετική υποχρέωση στις συμβατικές υποχρεώσεις μεταξύ σιδηροδρομικών επιχειρήσεων, διαχειριστών των υποδομών και πελατών, η Επιτροπή κρίνει σκόπιμο να αποσύρει την πρόταση κανονισμού για τις αποζημιώσεις σε περίπτωση μη τήρησης των συμβατικών απαιτήσεων ποιότητας στα δρομολόγια σιδηροδρομικών εμπορευματικών μεταφορών. Η Επιτροπή, για να αντιμετωπίσει τα προβλήματα που δημιούργησε η πρότασή της, στα οποία ο κλάδος δεν ανταποκρίθηκε επαρκώς, θα συνεχίσει και, ενδεχομένως, θα ενισχύσει τη δράση της για την ανάπτυξη του ανταγωνισμού και τις πρωτοβουλίες της για να αποκτήσουν οι εμπορευματικές μεταφορές ποιοτικές υποδομές και βοηθητικές υπηρεσίες, διατηρώντας πάντα τη δυνατότητα να υποβάλει νέα πρόταση, εφόσον αυτό απαιτηθεί για την ανάπτυξη των σιδηροδρομικών εμπορευματικών μεταφορών.

a) Συνέχιση και ενίσχυση των δράσεων για την ανάπτυξη του ανταγωνισμού

Η ανάπτυξη του ανταγωνισμού αποτελεί πρωταρχικό στοιχείο στη βελτίωση της ποιότητας εξυπηρέτησης. Στο σχέδιο κανονισμού της Επιτροπής τονιζόταν όμως ότι ο ανταγωνισμός αναπτύσσεται με υπερβολικά αργούς ρυθμούς. Για να επιταχυνθεί η αποτελεσματική εφαρμογή των προσανατολισμών που έχουν υιοθετηθεί σε κοινοτική κλίμακα με σκοπό να τονωθεί ο ανταγωνισμός στον σιδηροδρομικό τομέα, η Επιτροπή θα εστιάσει βραχυπρόθεσμα τη δράση της στα εξής:

- αποτελεσματική εφαρμογή των κανόνων ανταγωνισμού που περιλαμβάνουν η 1η και η 2η δέσμη μέτρων για τους σιδηροδρόμους[8]·

- αναδιατύπωση της 1ης δέσμης μέτρων για τους σιδηροδρόμους.

Η παρακολούθηση της εφαρμογής των κατευθυντηρίων γραμμών στις κρατικές ενισχύσεις προς τις σιδηροδρομικές επιχειρήσεις[9] θα αποτελέσει επίσης σημαντικό στοιχείο στη βελτίωση της λειτουργίας των αγορών σιδηροδρομικών μεταφορών.

β) Συνέχιση και ενίσχυση των δράσεων για τη βελτίωση των υποδομών και την ανάπτυξη της διαλειτουργικότητας

Για να έχουν στο μέλλον οι επιχειρήσεις σιδηροδρομικών εμπορευματικών μεταφορών στη διάθεσή τους ποιοτικές και επαρκείς υποδομές και βοηθητικές υπηρεσίες, η Επιτροπή θα εμβαθύνει τη δράση της για καλύτερη αξιοποίηση των υποδομών, τη συνεργασία μεταξύ διαχειριστών υποδομών και για επενδύσεις στις σιδηροδρομικές υποδομές. Θα παρακολουθεί προσεκτικά τη διαχείριση για ισόρροπο και αποτελεσματικό συνδυασμό της κίνησης μεταξύ επιβατικών και εμπορευματικών τρένων. Οι προσανατολισμοί θα υλοποιηθούν ιδίως με τις εξής πρωτοβουλίες:

- δημιουργία ενός ευρωπαϊκού κατά προτεραιότητα εμπορευματικού δικτύου[10]·

- προώθηση και υποστήριξη της εγκατάστασης του συστήματος ERTMS[11] και της τεχνικής προδιαγραφής διαλειτουργικότητας "εφαρμοσμένη τηλεματική στις εμπορευματικές μεταφορές" (STI TAF)[12]·

- προώθηση των βέλτιστων πρακτικών στη διαχείριση των υποδομών, με την καλύτερη διάδοση και την εφαρμογή των αρχών που περιέχει η ανακοίνωση για τις πολυετείς συμβάσεις[13], επί παραδείγματι·

- το πρόγραμμα RTE-T[14], και ιδίως τις εργασίες των Ευρωπαίων συντονιστών·

- συνέχιση του προγράμματος Marco Polo, με το οποίο ενθαρρύνεται η ολοκλήρωση της εφοδιαστικής αλυσίδας.

γ) Συνέχιση και ενίσχυση των δράσεων για μεγαλύτερη διαφάνεια στην πληροφόρηση και τη διαχείριση των επιδόσεων του σιδηροδρομικού συστήματος

Για να ενισχυθεί η διαφάνεια όσον αφορά την ποιότητα εξυπηρέτησης των σιδηροδρομικών εμπορευματικών μεταφορών και για να παρακινηθεί ολόκληρος ο τομέας (διαχειριστές υποδομών και επιχειρήσεις, ιδίως) να προσφέρει ακόμη καλύτερη εξυπηρέτηση, η Επιτροπή θα συνεχίσει να ενθαρρύνει και να ελέγχει:

- τη χρήση συστημάτων βελτίωσης των επιδόσεων[15]·

- την ανάπτυξη εργαλείων μέτρησης των επιδόσεων των σιδηροδρομικών εμπορευματικών μεταφορών[16]·

- τη δημοσίευση δεικτών ποιότητας.

ΠΑΡΑΡΤΗΜΑΤΑ

Παράρτημα I : χάρτης ποιότητας των UIC, CER και CIT

Παράρτημα II : πιστοποίηση ποιότητας των κύριων σιδηροδρομικών επιχειρήσεων (πηγή CER)

Παράρτημα III : χρονική ακρίβεια δρομολογίων των τρένων διεθνών συνδυασμένων μεταφορών (πηγή UIRR)

Παράρτημα IV : χρονική ακρίβεια δρομολογίων των τρένων εμπορευματικών μεταφορών (πηγή CER)

Παραρτημα I : χαρτησ ποιοτητασ των UIC, CER και CIT

[pic]

[pic]

[pic]

Παραρτημα II : πιστοποιηση της ποιοτητας των κυριων σιδηροδρομικών επιχειρησέων

(πηγη : CER)

ISO 9001 | SQAS[17] | ISO 14001[18] | OHSAS 18001[19] | VDA 6.2[20] |

BDZ | (X)[21] |

BLS Cargo | X |

CFL Cargo | (X) |

CFR Marfa | X | (X) |

Green cargo | X | X | (X) |

GYSEV | X |

MAV Cargo | X | X |

PKP Cargo | X | X | (X) |

RCA | X | (X) | (X) | X | X |

Railion Deutschland | X | X | X |

Railion Nederland | X | X |

RENFE | X | X |

SBB Cargo | X | X | (X) | (X) |

SZ | X | X |

SNCB | X | X | X |

SNCF Fret | X | X |

Trenitalia Logistica | X | X | X |

VR | X | X |

ZSSK Cargo | X | (X) | (X) |

Παραρτημα III : χρονικη ακριβεια δρομολογιων των τρενων διεθνων συνδυασμενων μεταφορων –2006

( Πηγη UIRR)

[pic]

Παραρτημα IV : χρονικη ακριβεια δρομολογιων των τρενων εμπορευματικων μεταφορων

(Πηγη CER)

Αυστρία

Χρονική ακρίβεια δρομολογίων της Rail Cargo Austria το 2006

[pic]

Bέλγιο

Χρονική ακρίβεια δρομολογίων της B-Cargo 2005-2007 [pic]

Δανία

Χρονική ακρίβεια δρομολογίων της Railion Denmark το 2006

[pic]

Φινλανδία

Χρονική ακρίβεια δρομολογίων της VR, 2003-2007

[pic] Κάτω Χώρες

Χρονική ακρίβεια δρομολογίων στις Κάτω Χώρες, 2004-2005

[pic]

Σουηδία

Χρονική ακρίβεια δρομολογίων της GreenCargo, 2001-2007

[pic] Ισπανία

[pic]

[1] Διεθνής Ένωση Σιδηροδρόμων

[2] Κοινότητα Ευρωπαϊκών Σιδηροδρόμων

[3] Διεθνής Επιτροπή Σιδηροδρομικών Μεταφορών

[4] Διεθνής Ομοσπονδία Οργανώσεων των Παραγγελιοδόχων Διαμετακόμισης και των Εξομοιούμενων με αυτούς

[5] Ευρωπαϊκή Ένωση Φορτωτών, Μεταφορών και Εφοδιαστικής

[6] Διεθνής Ένωση Συνδυασμένων Σιδηροδρομικών – Οδικών Μεταφορών

[7] Ευρωπαϊκή Ένωση Σιδηροδρομικών Εμπορευματικών Μεταφορών

[8] Συνέχεια της έκθεσης της Επιτροπής στο Συμβούλιο, στο Ευρωπαϊκό Κοινοβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή Περιφερειών για την εφαρμογή της πρώτης δέσμης μέτρων για τους σιδηροδρόμους (COM(2006) 189 τελικό της 3.5.2006).

[9] Κοινοτικές κατευθυντήριες γραμμές σχετικά με τις κρατικές ενισχύσεις στις σιδηροδρομικές επιχειρήσεις (SEC(2008) 512 της 30.4.2008).

[10] Ανακοίνωση της Επιτροπής στο Συμβούλιο και το Ευρωπαϊκό Κοινοβούλιο "Προς σιδηροδρομικό δίκτυο εμπορευματικής προτεραιότητας" (COM(2007) 608 τελικό της 18.10.2007).

[11] Ευρωπαϊκό σύστημα σιδηροδρομικής σηματοδότησης.

[12] Κανονισμός (ΕΚ) αριθ. 62/2006 της Επιτροπής, της 23ης Δεκεμβρίου 2005, σχετικά με την τεχνική προδιαγραφή διαλειτουργικότητας για το υποσύστημα τηλεματικών εφαρμογών στη μεταφορά φορτίων του συμβατικού διευρωπαϊκού σιδηροδρομικού συστήματος.

[13] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο - Πολυετείς συμβάσεις για την ποιότητα της σιδηροδρομικής υποδομής (COM(2008) 54 τελικό της 6.2.2008).

[14] Διευρωπαϊκό Δίκτυο Μεταφορών

[15] Άρθρο 11 ("Σύστημα επιδόσεων") της οδηγίας 2001/14/ΕΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2001, σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφαλείας

[16] Βλ. σημείο 2.3 της ανακοίνωσης της Επιτροπής στο Συμβούλιο και το Ευρωπαϊκό Κοινοβούλιο "Προς σιδηροδρομικό δίκτυο εμπορευματικής προτεραιότητας" (COM(2007) 608 τελικό της 18.10.2007).

[17] Σύστημα πιστοποίησης της ποιότητας και της ασφάλειας

[18] Διαδικασία πιστοποίησης της περιβαλλοντικής ποιότητας

[19] Πιστοποίηση των διαδικασιών σχετικών με την υγεία και την ασφάλεια του προσωπικού

[20] Ειδική πιστοποίηση της αυτοκινητοβιομηχανίας

[21] Υπό εκπόνηση